ચાની ચૂસકીઓ લેવા હવે મોટા ભાગના સ્થળે પ્લાસ્ટિકના કપનો ઉપયોગ વધી રહ્યો છે. કેટલીય ઓફિસોમાં બહારથી ચા મંગાવાય એટલે પટાવાળો પ્લાસ્ટિકના કપમાં અથવા તો પ્લાસ્ટિકની કોથળીમાં લઈને આવે છે. તબીબો ચેતવે છે કે પ્લાસ્ટિકના કપમાં ચા પીવાથી કેન્સર જેવા ગંભીર રોગ થવાની શક્યતા વધી જાય છે. આવી ચેતવણી આમ તો મોટા ભાગના લોકો ગણકારતા નથી. મોજથી ચાની ચૂસકીઓ પ્લાસ્ટિકના કપમાં પીતા હોય છે, પણ જૂનાગઢ પોલીસે આ વાતને ગંભીરતાથી લીધી. એટલું જ નહીં, એક પરિપત્ર બહાર પાડી દીધો હતો. જૂનાગઢ ઈન્ચાર્જ પોલીસ અધિક્ષકના નામે સોશિયલ મીડિયામાં આ પત્ર વાયરલ થયો છે. જૂનાગઢ જિલ્લાના પોલીસ સ્ટેશનોને મોકલવામાં આવેલા આ પત્રમાં લખ્યું છે કે પોલીસ વિભાગની ઓફિસ અને પોલીસ સ્ટેશનોમાં બહારથી ચા મંગાવવામાં આવે છે ત્યારે પ્લાસ્ટિકની બેગ અથવા તો પ્લાસ્ટિકના કપમાં ચા લાવવામાં આવે છે, જેનાથી શરીરને નુકસાન થાય છે. કેન્સર થવાની શક્યતા રહેલી છે. હવેથી બહારથી પ્લાસ્ટિકની બેગમાં ચા ન લાવવી અને આવા કપમાં ચા ન પીવી. ચા પીવા માટે કાચનાં કપ-રકાબીનો ઉપયોગ કરવો. જૂનાગઢ પોલીસ અધિકારીઓએ તો એવી સલાહ પણ આપી દીધી કે જો ઓફિસ કે પોલીસ સ્ટેશનોમાં કાચના કપ કે જગ ન હોય તો તાત્કાલિક વસાવી લેવા અને આ સૂચનનું ચુસ્ત પાલન કરવું. હવે જોવાનું એ છે કે પોલીસ જવાનો ઉપરી અધિકારીઓની સૂચનાનો અમલ ત્વરિત કરતા હોય છે ત્યારે ચા પીવાની આ આદત બદલાય છે કે નહીં?